“อีวาย” แจงยังไม่ได้รับการติดต่อจาก “ดีเอสไอ” กรณี EARTH ปลอมใบนำเข้าถ่านหิน
"อีวาย" ในฐานะผู้ทำแผนฟื้นฟูกิจการของ EARTH แจงยังไม่ได้รับหนังสือจาก DSI กรณี KTB ฟ้อง EARTH ปลอมแปลงใบนำเข้าถ่านหิน
29 ธ.ค. 2560

สืบเนื่องจากมีรายงานข่าวว่า ธนาคารกรุงไทย จำกัด (มหาชน) หรือ KTB ยื่นร้องเรียนต่อกรมสอบสวนคดีพิเศษ (ดีเอสไอ) ให้ดำเนินคดีกับบริษัท เอ็นเนอร์ยี่ เอิร์ธ จำกัด (มหาชน) หรือ EARTH เกี่ยวกับการโดยการปลอมแปลงใบตราส่งสินค้าทางเรือ (Bill of lading-B/L) นำเข้าถ่านหินจากประเทศอินโดนีเซีย และนำมาใช้เป็นหลักฐานในการกู้เงินกับธนาคาร ซึ่งในเบื้องต้นตรวจสอบพบหลายพันล้านบาท
โดย นายผยง ศรีวณิช กรรมการผู้จัดการใหญ่ KTB เปิดเผยว่า กรมสอบสวนคดีพิเศษ (ดีเอสไอ) ได้รับเรื่องเพื่อตรวจสอบคดีของ EARTH เป็นคดีพิเศษแล้ว หลังจากนี้ก็เป็นหน้าที่ของทางดีเอสไอในการสืบสวนต่อไป คดีดังกล่าวถือเป็นคดีทางอาญาและทางสำนักงานอัยการสูงสุดก็ได้ให้ความสำคัญกับประเด็นดังกล่าวเช่นกัน พร้อมเข้ามาร่วมสอบสวนด้วย
ล่าสุด นางสาวชุติมา ปัญจโภคากิจ จากบริษัท อีวาย คอร์ปอเรท แอดไวซอรี เซอร์วิสเซส จำกัด ในฐานะผู้ทำแผนฟื้นฟูกิจการของ EARTH เปิดเผยว่า ยังไม่ได้รับการติดต่อหรือสอบถามใดๆ เกี่ยวกับเรื่องดังกล่าวจากกรมสอบสวนคดีพิเศษ (ดีเอสไอ) ทั้งนี้ หากมีความคืบหน้าประการใดเกี่ยวกับกรณีดังกล่าวจะแจ้งให้ทราบต่อไป